ΓΡΑΠΤΗ ΕΡΩΤΗΣΗ E-0119/98

υποβολή: Alonso Puerta (GUE/NGL) , Laura González Álvarez (GUE/NGL) , Ludivina García Arias (PSE) και Fernando Morán López (PSE) προς την Επιτροπή

(30 Iανουαρίου 1998)

Θέμα: Περικοπές του προγράμματος για τον ανθρακωρυχικό τομέα στην Ισπανία

Η μη επίτευξη συμφωνίας μεταξύ του Υπουργείου Βιομηχανίας και των συνδικάτων στην Ισπανία για τη διασφάλιση της πλήρους εφαρμογής του προγράμματος για τον ανθρακωρυχικό τομέα είναι στοιχείο που προκαλεί έντονες κοινωνικές ανησυχίες.

Η απόρριψη από την Ευρωπαϊκή Επιτροπή του προγράμματος αναδιάρθρωσης του ανθρακωρυχικού τομέα έχει προκαλέσει αναστάτωση στις ανθρακωρυχικές περιοχές και ιδιαίτερα στην Asturias, δοθέντος ότι η εφαρμογή των κριτηρίων ριζικής προσαρμογής και το κλείσιμο των ανθρακορυχείων θα έχουν καταστροφικές επιπτώσεις στις ήδη μειονεκτικές αυτές περιοχές και θα επέφεραν ένα τελειωτικό χτύπημα στην προσπάθεια οικονομικής ανάκαμψης της Asturias.

Έχοντας υπόψη, αφενός, ότι η περιφέρεια της Asturias υπέστη την τελευταία δεκαετία μεγαλύτερη μείωση τόσο της επιδοτούμενης παραγωγής άνθρακα όσο και του εργατικού δυναμικού σε σύγκριση με το σύνολο του ανθρακωρυχικού τομέα της χώρας, και, αφετέρου, ότι η ενεργειακή πολιτική είναι θέμα που εμπίπτει στην αποκλειστική αρμοδιότητα των κρατών μελών,

1. δε νομίζει η Επιτροπή ότι η ισπανική κυβέρνηση θα έπρεπε να επιδιώξει την αναζωογόνηση των ανθρακωρυχικών περιοχών και να μην ισχυρίζεται ότι η Ευρωπαϊκή Ένωση είναι εκείνη που θα αποφασίσει για το μέλλον του ανθρακωρυχικού τομέα της Ισπανίας και ιδιαίτερα της Asturias;

2. τί θα πρέπει κατά την άποψη της Επιτροπής να πράξει η περιφερειακή κυβέρνηση ώστε να εξασφαλίσει τη μακροπρόθεσμη διατήρηση της όσο το δυνατόν μεγαλύτερης παραγωγής και απασχόλησης στον τομέα του άνθρακα, ως απαραίτητη προϋπόθεση της οικονομικής αναζωογόνησης και διαφοροποίησης των ανθρακωρυχικών περιοχών της Asturias.

Απάντηση του κ.Παπουτσή εξ ονόματος της Επιτροπής

(16 Μαρτίου 1998)

Απαντώντας στην ερώτησης που έθεσαν τα Αξιότιμα Μέλη του Κοινοβουλίου σχετικά με την άποψη των κυβερνήσεων ως προς την επανενεργοποίηση των λεκανών εξόρυξης άνθρακα, η Επιτροπή υπενθυμίζει ότι συνεχίζει να εφαρμόζει, συνεργαζόμενη με τα κράτη μέλη, προγράμματα μετατροπής για το εργατικό δυναμικό που απελευθερώθηκε συνεπεία της διαδικασίας αναδιάρθρωσης. Οι παρεμβάσεις αυτές, στο πλαίσιο άσκησης περιφερειακής πολιτικής, λαμβάνουν ιδιαίτερη ενίσχυση στις ζώνες ανθρακοπαραγωγής, μέσω της κοινοτικής πρωτοβουλίας Rechar. Εξάλλου, προκειμένου να αμβλυνθούν οι κοινωνικές συνέπειες που έχουν για τους εργαζόμενους οι αναδιαρθρώσεις, η Κοινότητα χορηγεί σε αυτούς ενισχύσεις ΕΚΑΧ για αναπροσαρμογή. Για τους ανθρακωρύχους, οι ενισχύσεις αυτές συμπληρώνονται από τις αντίστοιχες του "κοινωνικού σκέλους για τον άνθρακα", που μόλις ανανεώθηκε.

Όσον αφορά τους αντίστοιχους ρόλους της Κοινότητας και των κυβερνήσεων στις αποφάσεις σχετικά με το μέλλον της ανθρακοβιομηχανίας και σε θέματα ενεργειακής πολιτικής, η Επιτροπή είναι αρμόδια να εγκρίνει τις ενισχύσεις που προτίθενται να χορηγήσουν τα κράτη μέλη προς τον κλάδο άνθρακα, σύμφωνα με την απόφαση αριθ. 3632/93/ΕΚΑΧ σχετικά με το κοινοτικό καθεστώς παρεμβάσεων των κρατών μελών υπέρ του κλάδου άνθρακα(1). Κατά την επιτέλεση του έργου της, η Επιτροπή διασφαλίζει τη σύμπραξη των κρατών μελών, εντός των ορίων των αντίστοιχων αρμοδιοτήτων τους. Υπό το πνεύμα ακριβώς αυτό συνεργάζεται με τις ισπανικές αρχές, τόσο εθνικές όσο και τοπικές, στις αποφάσεις για το μέλλον του κλάδου στην Ισπανία και στην περιοχή των Αστουριών, καθώς και για την επανενεργοποίηση και οικονομική διαφοροποίηση των λεκανών εξόρυξης άνθρακα, συμπεριλαμβανομένων εκείνων των Αστουριών.

Η Επιτροπή κατανοεί τις κοινωνικές ανησυχίες που συνεπάγονται οι αλλαγές στους βιομηχανικούς κλάδους που διέρχονται κρίση στις πληττόμενες περιοχές και πρόβλεψε προς τούτο κατέξαίρεση τη δυνατότητα για τα κράτη μέλη να χορηγούν ενισχύσεις που επιτρέπουν τη συνέχιση λειτουργίας των επιχειρήσεων χωρίς προοπτική οικονομικής βιωσιμότητας, ενώ παράλληλα προχωρούν στη σταδιακή και συνεχή περιστολή της δραστηριότητάς τους.

Αντίθετα προς εκείνα που δηλώνονται στη γραπτή ερώτηση, η Επιτροπή δεν απέρριψε το σχέδιο αναδιάρθρωσης του κλάδου εξόρυξης άνθρακα. Δεν έχει ακόμη αποφανθεί επί του σχεδίου αυτού. Η Επιτροπή ερευνά τώρα την υπόθεση. Στο πλαίσιο αυτό, ζήτησε πληροφορίες και διατύπωσε προς την ισπανική κυβέρνηση τις αναγκαίες συστάσεις, ώστε να εκφέρει η Επιτροπή γνώμη. Οι πληροφορίες και παρατηρήσεις αυτές βασίζονται στην τήρηση των γενικών και ειδικών στόχων που διατυπώνονται στην απόφαση αριθ. 3632/93/ΕΚΑΧ για τα σχέδια εκσυγχρονισμού, εξορθολογισμού και αναδιάρθρωσης, καθώς και για την περιστολή δραστηριότητας που οφείλουν να διεκπεραιώσουν τα κράτη μέλη στο διάστημα μεταξύ 1ης Ιανουαρίου 1994 και 23ης Ιουλίου 2002.

(1) EE L 329 της 30.12.1993.